Vyhodnotenie plnenia úloh zo smernice pre civilné núdzové plánovanie
v Slovenskej republike v roku 2008

l. Úvod
Bodom B.4. uznesenia vlády Slovenskej republiky  č. 4 z 11. januára 2006, ktorým vláda Slovenskej republiky (ďalej len „vláda SR“) schválila smernicu pre civilné núdzové plánovanie v Slovenskej republike (ďalej len „smernica“), je uložené ministrovi vnútra predkladať na rokovanie vlády Slovenskej republiky každoročne vyhodnotenie plnenia úloh zo smernice do 31. marca každého nasledujúceho roku. 

2. Vyhodnotenie plnenia úloh v hlavných oblastiach civilného núdzového plánovania v Slovenskej republike.
Vyhodnotenie plnenia úloh zo smernice pre civilné núdzové plánovanie v Slovenskej republike v roku 2008 je spracované po oblastiach definovaných smernicou. Podáva aktuálny prehľad o plnení úloh akčného plánu smernice pre civilné núdzové plánovanie v Slovenskej republike a jeho aktualizácie na základe opatrení z Ministerskej smernice NATO na roky 2007 až 2008, zabezpečovaných jednotlivými ministerstvami a ostatnými ústrednými orgánmi štátnej správy.

2.1. vypracovanie pracovných postupov krízového manažmentu s dôrazom na použitie civilných zdrojov na podporu orgánov štátnej správy pri riešení následkov krízových situácií a na podporu vojenských operácií

a) Ministerstvo hospodárstva Slovenskej republiky
Ministerstvo hospodárstva Slovenskej republiky vykonalo medzinárodný kurz civilnej ochrany proti chemickým zbraniam pre pokročilých v spolupráci s technickým sekretariátom   Organizácie pre zákaz chemických zbraní - Technical Secretariat Organisation for the Prohibition of Chemical Weapons (ďalej len „TS OPCW“), Vzdelávacím a technickým ústavom sekcie krízového manažmentu a civilnej ochrany Ministerstva vnútra Slovenskej republiky a Ministerstvom obrany Slovenskej republiky v Slovenskej Ľupči v dňoch 21. - 25. apríla za účasti 19 účastníkov z 18 členských krajín OPCW, z toho 1 pracovníka TS OPCW ako člena riadiacej skupiny kurzu. 
Rezort v súčasnosti vytvára nový Jednotný informačný systém hospodárskej mobilizácie, v ktorom bude zakomponovaný aj modul, ktorého súčasťou bude komplexný prehľad o vytvorených a skladovaných pohotovostných zásobách štátnych hmotných rezerv. 

b) Ministerstvo dopravy, pôšt a telekomunikácií Slovenskej republiky
	Ministerstvo dopravy, pôšt a telekomunikácií Slovenskej republiky v zmysle schválenej Koncepcie organizačného, prevádzkového a technického riešenia systému núdzových komunikácií v Slovenskej republike a programu jej realizácie vypracovalo Projektový zámer realizácie systému núdzových komunikácií v Slovenskej republike (ďalej len „projektový zámer“), ktorý bol prerokovaný a schválený Bezpečnostnou radou Slovenskej republiky dňa 9. apríla 2008. Následne bol projektový zámer predložený na rokovanie vlády Slovenskej republiky, avšak z dôvodu nedostatku finančných prostriedkov na jeho realizáciu nebol zatiaľ prerokovaný a schválený. V súčasnosti sú riešené možnosti jeho financovania prostredníctvom operačného programu s názvom Informatizácia spoločnosti z fondov Európskej únie. Ministerstvo v septembri zorganizovalo odborný seminár k projektovému zámeru. 
Vykonalo spoločné rokovanie so zástupcami Úradu vlády Maďarskej republiky - Centra predsedu vlády Maďarskej republiky pre núdzové komunikácie - v oblasti krízového riadenia          a pracovné rokovanie so zástupcami odboru krízového riadenia Ministerstva dopravy Českej republiky. 
V priebehu roku rezort zabezpečoval spoluprácu s orgánmi Komisie Európskej únie             v procese pripomienkovania  a prerokúvania návrhu smernice Rady Európskej únie o identifikácii        a označení európskych kritických infraštruktúr a zhodnotení potreby zlepšiť ich ochranu                  a zabezpečilo účasť a zastupovanie Slovenskej republiky na rokovaniach pracovných skupín Európskej únie v oblasti ochrany kritickej infraštruktúry s cieľom vypracovania sektorových a prierezových kritérií na identifikáciu európskej kritickej infraštruktúry.
Ministerstvo zabezpečilo prípravu a účasť odborných orgánov krízového riadenia v rámci medzinárodného cvičenia krízového manažmentu NATO pod názvom CMX 08. V spolupráci s Generálnym riaditeľstvom Železničnej polície, Železnicami Slovenskej republiky a Cargom Slovakia, a. s., bola zabezpečená účasť rezortu na národnom cvičení „CMX 2008 - Kúty“ v rámci medzinárodného cvičenia krízového manažmentu NATO pod názvom CMX 08.
Aktívne sa tiež zapojilo do cvičenia krízového manažmentu CCAEX 08 ako kontaktný bod s  misiou Slovenskej republiky v Európskej únii v Bruseli.
Rezort v spolupráci so zástupcami subjektov hospodárskej mobilizácie zabezpečil vypracovanie katalógových listov opatrení národného systému reakcie na krízové situácie                v pôsobnosti rezortu.

c) Ministerstvo zdravotníctva Slovenskej republiky
Pre chemické hrozby a udalosti Ministerstvo zdravotníctva Slovenskej republiky pokračovalo v realizácii aktualizovaného harmonogramu úloh k programu ďalšieho rozvoja  ochrany obyvateľov Slovenskej republiky proti chemickým zbraniam na roky 2008 – 2010, prijatého uznesením vlády Slovenskej republiky č. 237 zo 16. apríla 2008.  Prostredníctvom Národného toxikologického informačného centra bol zabezpečený nákup antidot pre nervovo paralytické látky v celkovej hodnote 700 000.- Sk,  ktoré boli distribuované prostredníctvom Operačného strediska záchrannej zdravotnej služby Slovenskej republiky posádkam záchranných zdravotných vozidiel a prostredníctvom Národného toxikologického a informačného centra Fakultnej nemocnici v Martine a Fakultnej nemocnici L. Pasteura v Košiciach. Uvoľnené boli finančné prostriedky na nákup chemickej techniky na kontrolu zamorenia prostredia pri útoku chemickými látkami v ovzduší, vode a potravinách pre Úrad verejného zdravotníctva Slovenskej republiky v celkovej výške 8,0 mil. Sk. 
Pre monitorovanie a vykonávanie činnosti pre prípad biologického ohrozenia boli ministerstvom vyčlenené finančné prostriedky pre Úrad verejného zdravotníctva Slovenskej republiky vo výške 2,1 mil. Sk. Fakultná nemocnica L. Pasteura Košice dokončila výstavbu  vysokošpecializovaného pracoviska na liečenie  zranení spôsobených toxickými chemickými látkami. V rámci prípravy na biologické hrozby bol vládou Slovenskej republiky uznesením č. 18 z 9. januára 2008 schválený Plán opatrení Slovenskej republiky pre prípad vzniku udalostí podliehajúcich Medzinárodným zdravotným predpisom, schváleným Svetovou zdravotníckou organizáciou. 
                 Na základe Harmonogramu zabezpečovania ochrany zdravia obyvateľstva proti nebezpečným prenosným ochoreniam na roky 2008 – 2010, ktorý je súčasťou schváleného Plánu opatrení, bola zriadená medzirezortná pracovná skupina na analýzu všeobecne záväzných právnych predpisov na ustanovenie zodpovednosti, úloh, povinností a mechanizmov činností rezortov pri vzniku udalostí podliehajúcich medzinárodným zdravotným predpisom, ktorá je zložená zo zástupcov Ministerstva zdravotníctva Slovenskej republiky, Ministerstva vnútra Slovenskej republiky, Ministerstva dopravy, pôšt a telekomunikácií Slovenskej republiky, Ministerstva obrany Slovenskej republiky a Ministerstva pôdohospodárstva Slovenskej republiky.
                  Po vykonaní komplexnej analýzy medzirezortná pracovná skupina konštatovala, že úplná implementácia Medzinárodných zdravotných predpisov (2005) do právneho poriadku Slovenskej republiky ako aj bezproblémový postup pri realizácií opatrení vyplývajúcich                  z Medzinárodných zdravotných predpisov (2005) si vyžaduje použitie vyššej právnej normy, ako je nariadenie vlády Slovenskej republiky.
                  Na základe uvedených skutočností medzirezortná pracovná skupina dospela k záveru novelizovať zákon č. 355/2007 Z. z. o ochrane, podpore a rozvoji verejného zdravia a o zmene        a doplnení niektorých zákonov v znení neskorších predpisov a zákon Národnej rady Slovenskej republiky č. 42/1994 Z. z. o civilnej ochrane obyvateľstva v znení neskorších predpisov. 
Dôvodom novelizácie citovaných zákonov je najmä potreba ich vzájomnej previazanosti, a tým aj previazanosti zákona č. 355/2007 Z. z. o ochrane, podpore a rozvoji verejného zdravia a o zmene      a doplnení niektorých zákonov na zákon č. 387/2002 Z. z. o riadení štátu v krízových situáciách mimo času vojny a vojnového stavu.
 Podľa zákona č. 387/2002 Z. z. o riadení štátu v krízových situáciách mimo času vojny                   a vojnového stavu na riešenie krízovej situácie možno vyhlásiť výnimočný stav, núdzový stav alebo mimoriadnu situáciu. Mimoriadnu situácia definuje zákon č. 42/1994 Z. z. o civilnej ochrane obyvateľstva ako „obdobie ohrozenia alebo obdobie pôsobenia následkov mimoriadnej udalosti na život, zdravie alebo majetok; počas nej sa vykonávajú opatrenia na záchranu života, zdravia alebo majetku, na znižovanie rizík ohrozenia alebo činnosti nevyhnutné na zamedzenie šírenia                  a pôsobenia následkov mimoriadnej udalosti“. Definícia mimoriadnej udalosti v zákone č. 42/1994   Z. z. však nezahŕňa mimoriadnu udalosť definovanú v zákone č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov, resp. mimoriadnu udalosť, ktorá v zmysle medzinárodných zdravotných predpisov predstavuje „núdzový stav verejného zdravia medzinárodného dosahu“, v dôsledku čoho na takéto udalosti nemožno aplikovať ustanovenia zákona č. 42/1994 Z. z. o civilnej ochrane obyvateľstva o vyhlasovaní mimoriadnej situácie a z uvedeného dôvodu ani ustanovenia upravujúce úlohy a opatrenia po vyhlásení mimoriadnej situácie.
               Vzhľadom na vyššie uvedené a s prihliadnutím na potrebu zosúladenia a prepojenia právnych predpisov niekoľkých rezortov Ministerstvo zdravotníctva SR predložilo vláde Slovenskej republiky na rokovanie materiál „Návrh na zmenu úlohy B. 1. uznesenia vlády Slovenskej republiky č. 18 z 9. januára 2008, prijatého k návrhu plánu opatrení Slovenskej republiky pre prípad vzniku udalostí, podliehajúcich Medzinárodným zdravotným predpisom (2005) schváleným Svetovou zdravotníckou organizáciou a zrušenie úlohy č. 4 v mesiaci marec z Plánu legislatívnych úloh vlády Slovenskej republiky na rok 2009. Uvedený materiál vláda Slovenskej republiky schválila na svojom rokovaní dňa 25. marca 2009.
V priebehu roka rezort zdravotníctva pokračoval v prípravách na možnú pandémiu chrípky. 
V júni bola Ministerstvom zdravotníctva Slovenskej republiky v úzkej spolupráci s Ministerstvom vnútra Slovenskej republiky, Ministerstvom obrany Slovenskej republiky, Ministerstvom pôdohospodárstva Slovenskej republiky a Ministerstvom dopravy, pôšt                     a telekomunikácií Slovenskej republiky uskutočnená medzinárodná konferencia medicíny katastrof, ktorá obsahovo riešila problematiku biologickej ochrany obyvateľstva. V rámci konferencie bolo vykonané praktické ukážkové cvičenie, ktoré bolo zamerané na problematiku činnosti integrovaného záchranného systému pri vzniku ohniska nebezpečnej nákazy.

d) Úrad jadrového dozoru Slovenskej republiky
Úrad jadrového dozoru Slovenskej republiky spoločne s pracovnou skupinou vytvorenou zo špecialistov Ministerstva vnútra Slovenskej republiky, Ministerstva zdravotníctva Slovenskej republiky, Ministerstva obrany Slovenskej republiky, Ministerstva životného prostredia Slovenskej republiky – Slovenského hydrometeorologického ústavu, obvodných úradov v sídle kraja Trnava a Nitra, predstaviteľov samosprávy v oblasti ohrozenia jadrového zariadenia Bohunice a Mochovce, ukončil práce na príprave Príručky manažmentu obnovy kontaminovaného osídleného územia po radiačnej havárii (ďalej len „príručka“). Príručka bola vyvinutá v rámci projektu EURANOS, ktorý je v gescii Európskej únie. Táto príručka je vypracovaná pre špecifické podmienky Slovenskej republiky a zahŕňa obnovu kontaminovaného územia v neskorej fáze havárie. Sú v nej rozpracované jednotlivé postupy pri obnove územia, špecifikácia počtov síl a prostriedkov jednotlivých metód obnovy územia a výpočet nákladov na sily a prostriedky, odpady a iné ekonomické, politické a sociálne dopady na spoločnosť. Súčasťou príručky sú aj modelové scenáre rôznych typov havárií s únikom rádioaktívnych látok a rozhodovacie schémy. Zároveň sa začali v rámci pracovnej skupiny prípravné práce na adaptácii Príručky manažmentu obnovy potravinového reťazca po vzniku havárie jadrového zariadenia a Príručky manažmentu obnovy pitnej vody po vzniku havárie jadrového zariadenia. Všetky príručky budú tvoriť vzájomne previazaný celok a budú slúžiť na obnovu životných podmienok obyvateľstva po jadrovej alebo radiačnej havárii, najmä v jej neskorej fáze.
Úrad má spracované modelové situácie havárií s únikom rádioaktívnych látok do životného prostredia vo svojich softwérových prostriedkoch na vyhodnotenie radiačnej nehody alebo havárie (RODOS a RTARC). Zároveň zabezpečuje adaptáciu systému CoDecS EU na Ministerstve vnútra Slovenskej republiky.

e) Správa štátnych hmotných rezerv Slovenskej republiky
V roku 2008 bola schválená vládou Slovenskej republiky nová Koncepcia rozvoja štátnych hmotných rezerv (ďalej len „koncepcia“). Koncepcia ako východiskový strategický dokument stanovuje líniu v oblasti materiálnej podpory a ochrany základných záujmov Slovenskej republiky a jej ekonomických záujmov pri riešení krízových situácií a pri riešení následkov mimoriadnej situácie. Zástupcovia Správy štátnych hmotných rezerv Slovenskej republiky sa zúčastňovali rokovaní v dvoch stálych pracovných skupinách Medzinárodnej energetickej agentúry pri OECD. Tieto stále pracovné skupiny sa zaoberajú predovšetkým energetickou bezpečnosťou súvisiacou s núdzovými zásobami ropy a ropných výrobkov. 
Rezort v spolupráci s Ministerstvom obrany Slovenskej republiky vybudoval zariadenie na prípravu a skladovanie hlboko mrazených erytrocytov a krvných derivátov, ktoré sú určené na zásahy pri vážnych popáleninách, šokových stavoch a hromadných úrazoch. Toto zariadenie bolo vybudované v Ústrednej vojenskej nemocnici v Ružomberku. 
V dňoch 25. - 27. júna sa v Ružomberku uskutočnilo medzinárodné pracovné stretnutie vrcholných predstaviteľov správ štátnych hmotných rezerv krajín V4. Na tomto medzinárodnom pracovnom stretnutí boli prerokovávané otázky vzájomnej spolupráce krajín V4 pri riešení krízových a mimoriadnych situácií, ako sú zemetrasenia, veľké lesné požiare, povodne, priemyselné havárie a podobne. 
Zástupcovia správy sa zúčastnili medzinárodného cvičenia krízového manažmentu NATO pod názvom CMX 08.

f) Ministerstvo školstva Slovenskej republiky
Ministerstvo školstva Slovenskej republiky vypracovalo a aktualizovalo dokumentáciu civilného núdzového plánovania, krízového plánovania a riadenia (krízového manažmentu)             a komplexnú vzorovú dokumentáciu krízového plánovania a riadenia pre subjekty v rezorte školstva. Rezort vypracoval metodické usmernenie pre plánovanie a zabezpečovanie evakuácie        v školách a školských zariadeniach. 
V apríli zorganizovalo seminár v oblasti civilného núdzového plánovania, krízového plánovania a ochrany utajovaných skutočností pre zamestnancov zabezpečujúcich úlohy bezpečnosti, obrany a ochrany na vysokých školách, krajských školských úradoch a priamo riadených organizáciách rezortu školstva.
V mesiaci október rezort vykonal špecializovanú odbornú prípravu zamestnancov zabezpečujúcich úlohy krízového manažmentu a hospodárskej mobilizácie v subjektoch hospodárskej mobilizácie v rezorte školstva (vysoké školy a krajské školské úrady).
Ministerstvo sa zúčastňovalo tvorby všeobecne záväzných právnych predpisov a ďalších dokumentov, upravujúcich problematiku bezpečnosti, obrany a ochrany štátu. 

g) Ministerstvo spravodlivosti Slovenskej republiky
Ministerstvo spravodlivosti Slovenskej republiky realizovalo svoje činnosti predovšetkým formou legislatívnych úprav. Tieto legislatívne úpravy pokrývajú všetky oblasti, v ktorých by mohlo dôjsť k činnosti, ktorá by ohrozila ľudské životy a zdravie širšej populácie Slovenskej republiky bez ohľadu na vek. 
Rezort ukončil záverečné práce na rekodifikácii trestných kódexov.

h) Ministerstvo vnútra Slovenskej republiky
Ministerstvo vnútra Slovenskej republiky medzirezortne koordinovalo činnosť vyplývajúcu zo smernice. 
Pripomienkovalo a zúčastňovalo sa spracovania dôležitých dokumentov pracovnými skupinami v rámci jednotlivých plánovacích výborov Vyššieho výboru pre civilné núdzové plánovanie NATO - Senior Civil Emergency Planning Committee NATO (ďalej len „SCEPC NATO“), alebo ktoré boli predmetom rokovania konferencií.
Sekretariát výboru Bezpečnostnej rady Slovenskej republiky pre civilné núdzové plánovanie koordinoval činnosť ministerstiev a ostatných ústredných orgánov štátnej správy  v tejto oblasti a pripravil informácie o jednotlivých dokumentoch a materiáloch na rokovanie výboru Bezpečnostnej rady Slovenskej republiky pre civilné núdzové plánovanie. 
Pokračovalo vo vypracovávaní interných predpisov na úsekoch krízového riadenia, podpory ozbrojených síl a hospodárskej mobilizácie. Vypracované interné predpisy sú predpokladom skvalitnenia pripravenosti orgánov krízového riadenia miestnej štátnej správy na riešenie krízových situácií na území Slovenskej republiky. Zvýšenie odbornej pripravenosti zamestnancov krízového manažmentu je predpokladom udržania funkčnosti štátnej správy počas krízovej situácie a pri jej riešení. 
Na úseku spolupráce a podpory ozbrojených síl v mieri i počas krízových situácií bola vypracovaná novela metodického pokynu, ktorej cieľom je spresniť spoločný postup obvodných úradov a územných vojenských správ pri plnení úloh na úseku obrany štátu, a tým zlepšiť podporu orgánov miestnej štátnej správy Ozbrojeným silám Slovenskej republiky v prípade vzniku krízovej situácie vrátane vojny.

2.2. poskytovanie síl a prostriedkov Slovenskej republiky na riešenie krízových situácií pre potreby členských štátov NATO

a) Ministerstvo vnútra Slovenskej republiky
Ministerstvo vnútra Slovenskej republiky aktualizovalo databázu spôsobilostí pre riešenie následkov použitia chemických, biologických, rádioaktívnych a jadrových (ďalej len „CBRN“ ) látok. Z rezortu sú v databáze MODUL 1 a MODUL 2  na detekciu a identifikáciu CBRN látok ako aj experti v tejto oblasti.  Databázou v súčasnosti disponuje Euroatlantické centrum pre odozvu na katastrofy - Euroatlantic Disaster Response Coordination Centre (ďalej len „EADRCC“), ktoré v prípade potreby má prehľad  o spôsobilostiach  krajín v rámci Euroatlantickej partnerskej rady - Euroatlantic Partnership Council (ďalej len „EAPC“). 

b) Ministerstvo hospodárstva Slovenskej republiky
Ministerstvo hospodárstva Slovenskej republiky pokračovalo v prevádzkovaní spoločného česko-slovenského projektu pod názvom CATALOGUE. Tento projekt bol vypracovaný rezortom hospodárstva v súčinnosti s Českou republikou ako súčasť príručky o národných krízových opatreniach priemyselného plánovacieho výboru NATO.
Naďalej zabezpečovalo vytváranie databázy, obsahujúcej skúsenosti z kríz, ktoré sa objavili v jednotlivých krajinách EAPC. Databáza slúži všetkým krajinám EAPC pri rozvíjaní národných krízových plánov a vytváraní nevyhnutných zdrojov, využiteľných počas krízy. 

c) Ministerstvo zdravotníctva Slovenskej republiky
Ministerstvo zdravotníctva Slovenskej republiky sa podieľalo na rozpracovaní katalógových listov opatrení národného systému reakcie na krízové situácie. V priebehu roku sa sily a prostriedky záchrannej zdravotnej služby rezortu zdravotníctva zúčastňovali spoločných cvičení organizovaných Ministerstvom zdravotníctva Slovenskej republiky a Ministerstvom vnútra Slovenskej republiky - Prezídiom Hasičského a záchranného zboru a obvodnými úradmi.
V oblasti zdravotníctva sa úspešne splnili úlohy i v rámci množstva reálnych výjazdov na základe tiesňových volaní pri haváriách a iných nešťastiach.
Do činnosti bol zapojený i tím psychosociálnej intervencie na pomoc raneným a zasiahnutým, ako i osobám zaradeným v silách a prostriedkoch zložiek integrovaného záchranného systému. 

d ) Ministerstvo obrany Slovenskej republiky
	Ministerstvo obrany Slovenskej republiky, tak ako aj Ministerstvo vnútra Slovenskej republiky prispelo kapacitami mobilného detekčného a identifikačného laboratória v prípade použitia CBRN látok, mobilného veterinárneho laboratória a dekontaminačného tímu na dekontamináciu zasahujúcich jednotiek, techniky, terénu, zariadení, ako aj postihnutého obyvateľstva do databázy spôsobilostí pre riešenie následkov použitia CBRN látok.

2.3.  rozvíjanie dvojstranných a mnohostranných opatrení na uľahčenie prekračovania hraníc záchranárskym jednotkám a expertom 

a) Ministerstvo vnútra Slovenskej republiky
Dňa 11. septembra pristúpila Slovenská republika k Memorandu o porozumení na uľahčenie životne dôležitej civilnej cezhraničnej dopravy (ďalej len „memorandum“). Text Memoranda bol schválený dňa 11. mája 2006 plenárnym rokovaním SCEPC NATO. Memorandum predstavuje dôležitý nástroj na plnenie úloh vyplývajúcich z Akčného plánu civilného núdzového plánovania NATO pre zlepšenie pripravenosti voči možným útokom s použitím chemických, biologických, rádioaktívnych a jadrových látok, na plnenie akčného plánu zameraného na terorizmus a úloh vyplývajúcich z pražského summitu NATO. Cieľom memoranda je zrýchlenie     a zefektívnenie poskytovania pomoci v prípade riešenia následkov teroristických útokov, prírodných alebo technologických katastrof. Memorandum vytvára všeobecný rámec, umožňujúci zjednodušený prechod civilných záchranárskych tímov, materiálu a techniky cez územia a hraničné priechody  účastníkov, ktorí pristúpili k memorandu. 

2.4.  určovanie a zapájanie odborníkov do procesu na podporu plnenia opatrení krízového manažmentu v oblasti civilného núdzového plánovania a expertov do EADRCC

a) Ministerstvo vnútra Slovenskej republiky
Ministerstvo vnútra Slovenskej republiky plní funkciu národného kontaktného miesta Slovenskej republiky voči EADRCC. Prostredníctvom kontaktného miesta v spolupráci s EADRCC bola okrem iného poskytovaná tiež humanitárna pomoc. MODUL 1 a MODUL 2  na detekciu a identifikáciu CBRN látok, ktoré sú nahlásené v databáze spôsobilostí pre riešenie následkov použitia CBRN látok sa zúčastnili medzinárodného cvičenia EÚ-Huromex 2008.

b) Úrad jadrového dozoru Slovenskej republiky
V priebehu roku prebehli viaceré cvičenia zamerané na výmenu informácií medzi Úradom jadrového dozoru Slovenskej republiky ako styčným miestom v prípade udalosti na jadrovom zariadení a Medzinárodnou agentúrou pre atómovú energiu (ďalej len „MAAE“). V júli sa uskutočnilo medzinárodné cvičenie, ktoré pod gesciou MAAE organizoval Mexický dozor nad jadrovou bezpečnosťou. Do cvičenia sa zapojili krajiny, ktoré sú členmi MAAE a Európska únia. V Slovenskej republike sa preverila súčinnosť medzi Úradom jadrového dozoru Slovenskej republiky, Ministerstvom vnútra Slovenskej republiky a Ministerstvom zahraničných vecí Slovenskej republiky. 
Zástupca rezortu sa v júli zúčastnil výcvikového kurzu nových expertov NATO. V novembri sa dvaja zástupcovia rezortu zúčastnili cvičenia NATO s názvom „Amber Fog“.

2.5. podpora činnosti plánovacích výborov a komisií SCEPC NATO

a) Ministerstvo vnútra Slovenskej republiky
Ministerstvo vnútra Slovenskej republiky gestoruje oblasť spolupráce s  SCEPC NATO a v tomto smere spolupracuje so Stálou delegáciou Slovenskej republiky pri NATO. Predseda výboru Bezpečnostnej rady Slovenskej republiky pre civilné núdzové plánovanie sa zúčastňuje na rokovaniach SCEPC NATO. 
V rámci SCEPC NATO pracujú ďalšie  podvýbory a komisie za aktívnej účasti zástupcov jednotlivých rezortov.  Z Ministerstva vnútra Slovenskej republiky sú dvaja zástupcovia vo výbore pre civilnú ochranu - Civil Protection Committee. Ako súčasť tohto výboru pracuje skupina expertov pre varovné a detekčné systémy v prípade použitia CBRN látok, ich uvoľnenia vplyvom technologických alebo prírodných udalostí, ako aj systémov súvisiacich s inými druhmi udalostí. 

b) Ministerstvo hospodárstva Slovenskej republiky
Prostredníctvom zástupkyne Ministerstva hospodárstva Slovenskej republiky má Slovenská republika zastúpenie v priemyselnom plánovacom výbore - Industrial Planning Committee. Zástupkyňa rezortu je členkou troch pracovných skupín v rámci priemyselného plánovacieho výboru - tréningového tímu pre expertov, pracovnej skupiny zaoberajúcej sa alokáciou zdrojov a tímu na výber nových civilných expertov NATO.	 

c) Ministerstvo dopravy, pôšt a telekomunikácií Slovenskej republiky
Zástupcovia Ministerstva dopravy, pôšt a telekomunikácií Slovenskej republiky sa  priebežne zapájali do práce v rámci rokovaní plánovacích výborov NATO pre civilné núdzové plánovanie: plánovací výbor pre civilné komunikácie - Civil Communication planning commitee, plánovací výbor pre vnútrozemskú dopravu – Planning Board Inland Surface Transport, plánovací výbor pre civilné letectvo - Civil Aviation Planning Commitee a plánovací výbor pre námornú plavbu - Planning Board Ocean Shipping. 
Prostredníctvom svojho zástupcu ministerstvo zabezpečovalo prípravu a vedenie zasadaní pracovnej skupiny plánovacieho výboru NATO pre civilné komunikácie, a to najmä vypracúvaním agendy pre zasadnutia a vypracovaním analytických materiálov pre potreby výboru pre civilné komunikácie za oblasť elektronických komunikácií. 

d) Ministerstvo zdravotníctva Slovenskej republiky
Ministerstvo zdravotníctva Slovenskej republiky v priebehu roku zabezpečovalo účasť svojich expertov v orgánoch NATO v Spoločnom zdravotnom výbore a v aktivitách SCEPC NATO. V rámci činnosti výboru rezort zdravotníctva zabezpečil účasť svojich zástupcov v jeho pracovných podskupinách pre oblasť biologických hrozieb, pre oblasť chemických hrozieb a pre oblasť radiačných hrozieb. Prostredníctvom týchto zástupcov boli prenášané informácie                  o možnostiach zdravotníctva Slovenskej republiky a posudzované požiadavky orgánov NATO a SCEPC NATO. O požiadavkách a výsledkoch činnosti expertov sú informovaní všetci kompetentní zástupcovia rezortu, jeho krízový manažment a výbor Bezpečnostnej rady Slovenskej republiky pre civilné núdzové plánovanie. 

e) Ministerstvo pôdohospodárstva Slovenskej republiky
Prostredníctvom zástupcu Ministerstva pôdohospodárstva Slovenskej republiky má Slovenská republika zastúpenie v plánovacom výbore pre potraviny a poľnohospodárstvo - Food and Agriculture Planning committee.

2.6. podpora aktivít SCEPC NATO
Bolo vykonané pravidelné každoročné medzinárodné cvičenie krízového manažmentu NATO pod názvom CMX 08.  Za Slovenskú republiku sa cvičenia zúčastnili zástupcovia a zložky Ministerstva obrany Slovenskej republiky, Ministerstva zahraničných vecí Slovenskej republiky, Ministerstva vnútra Slovenskej republiky, Úradu vlády Slovenskej republiky, Slovenskej informačnej služby, Stálej delegácie Slovenskej republiky pri NATO a do orgánov NATO vyslaní zástupcovia jednotlivých rezortov a ďalších ústredných orgánov štátnej správy.
Počas cvičenia bola v Slovenskej republike precvičená činnosť orgánov krízového riadenia zainteresovaných rezortov a ďalších ústredných orgánov štátnej správy pri príprave na krízové situácie a pri ich riešení, ako aj ich vzájomná spolupráca s ďalšími ústrednými orgánmi štátnej správy. Zároveň boli overované pripravované opatrenia NATO, vyplývajúce z manuálu systému reagovania na krízu a v súlade s pripravovanými katalógovými listami opatrení národného systému reakcie na krízové situácie.
Súbežne s týmto cvičením bolo vykonané národné cvičenie CMX KÚTY 2008. Do  cvičenia boli zapojení - Obvodný úrad v Trnave a v Senici, Krajské riaditeľstvo Policajného zboru v Trnave, Okresné riaditeľstvo Policajného zboru v Senici, Krajské riaditeľstvo Hasičského a záchranného zboru v Trnave, Okresné riaditeľstvo Hasičského a záchranného zboru v Senici, orgány Ministerstva dopravy, pôšt a telekomunikácií Slovenskej republiky a Operačné stredisko záchrannej zdravotnej služby Slovenskej republiky. 
Slovenská republika a Česká republika pokračovali v tvorbe databázy opatrení a materiálových potrieb využívaných pri krízových situáciách prostredníctvom projektu CATALOGUE. Na plenárnom zasadnutí  priemyselného plánovacieho výboru bolo rozhodnuté, že projekt bude pokračovať aj naďalej. Slovenská republika prostredníctvom Ministerstva hospodárstva Slovenskej republiky prispela do databázy priemyselnej výroby a výskumu - Inventory of Industrial Production and Research (ďalej len „databáza“). Databáza poskytuje prehľad o zásobách liekov, vakcín a ďalšieho zdravotníckeho materiálu. Za Slovenskú republiku je v databáze uvedených šesť výrobných firiem.
Dotknuté rezorty sa prostredníctvom svojich zástupcov zúčastnili medzinárodného cvičenia krízového manažmentu NATO pod názvom CMX 08.  

2.7. spolupráca s príslušnými mimovládnymi organizáciami pri riešení krízových situácií

a) Ministerstvo zahraničných vecí Slovenskej republiky
Spolupráca s mimovládnymi organizáciami v tejto oblasti sa zabezpečuje v súlade s Mechanizmom poskytovania humanitárnej pomoci Slovenskej republiky do zahraničia. Mechanizmus podrobne stanovuje rozdelenie právomocí a kompetencií hlavných aktérov slovenskej humanitárnej pomoci, definuje základné pojmy súvisiace s problematikou, rozpracúva zabezpečenie jednotlivých foriem humanitárnej pomoci a upresňuje úlohy pre Ministerstvo vnútra Slovenskej republiky a Ministerstvo zahraničných vecí Slovenskej republiky.

3.  Plnenie úloh civilného núdzového plánovania inými ministerstvami a ústrednými    orgánmi štátnej správy
Ministerstvá a ústredné orgány štátnej správy,  ktoré neplnili v roku 2008 konkrétne úlohy zo smernice, plnili úlohy civilného núdzového plánovania vo svojej pôsobnosti. Išlo predovšetkým o vypracovanie  plánov hlavných úloh v oblasti civilného núdzového plánovania, podpory obrany, krízového plánovania a hospodárskej mobilizácie. Osobitné postavenie pri plnení úloh civilného núdzového plánovania má Správa štátnych hmotných rezerv Slovenskej republiky, ktorá plnila úlohy civilného núdzového plánovania v súčinnosti s ostatnými rezortmi, hlavne v súčinnosti s Ministerstvom hospodárstva Slovenskej republiky.
Pozitívom bola pokračujúca aktívna účasť rezortov pri zapájaní odborníkov do podujatí organizovaných SCEPC NATO ako aj EÚ. Veľká pozornosť bola zo strany rezortov položená do oblasti ochrany kritickej infraštruktúry. Viacerí odborníci z rezortov sa zapojili do prípravy smernice Rady o identifikácii a označení európskych kritických infraštruktúr a zhodnotení potreby zlepšiť ich ochranu ako aj do prípravy zákona o ochrane kritickej infraštruktúry.

4. Záver
Úlohy vyplývajúce zo smernice a akčného plánu plnenia úloh civilného núdzového plánovania boli plnené rezortmi a ďalšími ústrednými orgánmi štátnej správy na základe priorít a v rozsahu disponibilných finančných prostriedkov. Vyhodnotenie stavu plnenia úloh zo smernice v roku 2009 bude v súlade s uznesením vlády Slovenskej republiky č. 4 z 11. januára 2006 k návrhu smernice pre civilné núdzové plánovanie v Slovenskej republike predložené na rokovanie vlády Slovenskej republiky v marci roku  2010.